**«From a Jack to a King»** er en amerikansk country-sang, skrevet av Ned Miller. Den var opprinnelig en crossoverhit for ham. Miller skrev også «Dark Moon», «A Falling Star» og flere andre countrysanger. 

Britiske Les Carle med akkompagnement dirigert av James Wright har spilt inn en coverversjon. Den ble utgitt på singlen Embassy WB 557 i Storbritannia i mars 1963. 

Elvis Presley spilte inn sangen i American Sound Studio i Memphis, Tennessee, 21. januar 1969. Hans versjon ble utgitt på den doble LP-platen *From Memphis to Vegas/From Vegas to Memphis* (RCA Victor LSP-6020) 14. oktober 1969. Produsenter var Felton Jarvis og Chips Moman.

Countryartisten Ricky Van Shelton spilte inn en coverversjon i 1988. Den ble Sheltons femte # 1-sang på Billboard Hot Country Singles-listen

Ned Millers versjon
-------------------

Originalversjonen ble spilt inn av Ned Miller fra Rains (i nærheten av Vernal) i Utah. Den ble spilt inn for plateselskapet Fabor, men utgitt på singlen Dot 45-15601 i juni 1957. Produsent var Jack Fabor. B-siden var «Parade of Broken Hearts». Millers versjon fikk ikke suksess før han overtalte Fabor til å gjenutgi den fem år senere. Etter gjenutgivelsen på singlen Fabor 114 i september 1962 ble sangen en crossoverhit og plasserte seg på Top Ten på de amerikanske *Billboard* country- (# 2), pop- (#6) og adult contemporary-listene (# 3). I tillegg lå Millers versjon som høyest på en andreplass på den britiske singlelisten. Dessuten var *From a Jack to a King* den sjette mest spilte singlen i Storbritannia i 1963.

«From a Jack to a King» ble også utgitt på en LP-plate med samme tittel (Fabor FLP 1001) i 1963. 

Millers suksess på listene ble imidlertid begrenset etter den sangen og i 1970-årene sluttet han fullstendig å spille inn plater.

Ricky Van Sheltons versjon
--------------------------

Countryartisten Ricky Van Shelton spilte inn sin versjon av «From a Jack to a King» 19. januar 1988. Den ble utgitt på singlen Columbia 38-08529 24. desember 1988. B-siden var «The Picture».

«From a Jack to a King» var hentet fra LP-platen *Loving Proof* (Columbia FC 44221). Den ble utgitt i 1988.

Sheltons versjon ble hans femte sammenhengende # 1-sang på Billboard Hot Country Singles-listen.

Norsk versjon
-------------

Lasse Hovd har skrevet en norsk versjon. Den har tittelen «Jeg har trumfen på hånd».

### Innspilling

* Kjell Finnestad & The Teddy Boys. Utgitt på LP-platen *Møt Kjell Finnestad & The Teddy Boys* (Mini Troll TSLP 303) i 1969

Listeplasseringer
-----------------

| Artist | Liste | Høyeste  plassering | Uker på listen | Dato for listeplassering |
| --- | --- | --- | --- | --- |
| Ned Miller | Irlands flagg Irland | # 1 | 14 | 1. mars 1963 |
| Ned Miller | Storbritannias flagg Storbritannia | # 2 | 21 | 16. februar 1963 |
| Ned Miller | USAs flagg Billboard Hot 100-listen | # 6 |  | 1962 |
| Ned Miller | USAs flagg Billboard Hot C&W Sides-listen | # 2 |  | 1962 |
| Ned Miller | USAs flagg Billboard Middle-Road Singles-listen | # 3 |  | 1962 |
| Ricky Van Shelton | USAs flagg Billboard Hot Country Singles-listen | # 1 |  | 1989 |

Referanser
----------

1. 1 2   Elvis Presley Recording Sessions
2. ↑  LSP-6020 *From Memphis to Vegas/From Vegas to Memphis*
3. 1 2  allmusic ((( Ned Miller > Biography )))
4. ↑  allmusic ((( Ned Miller > Charts & Awards > Billboard Singles )))
5. ↑  «UKMIX - Articles - Chart of All Time - 1963». Arkivert fra originalen 19. februar 2012. Besøkt 19. februar 2012.
6. ↑  Whitburn, Joel (2004): *The Billboard Book of Top 40 Country Hits: 1944-2006, Second edition*, Record Research, s. 310
7. ↑  Kjell Finnestad & The Teddy Boys: *Møt Kjell Finnestad & The Teddy Boys* (Mini Troll TSLP 303, LP, 1969)

|  |  |  |
| --- | --- | --- |
| Forrige mottaker:«Summer Holiday» med Cliff Richard | **Nr. 1 på VG-lista**(Uke 11–17 1963) | Neste mottaker:«Lucky Lips» med Cliff Richard og The Shadows |